
CASE C

Kontekst
Tom jobber som kroppsøvingslærer på barneskole. Han har eksperimentert med «meningsfull kroppsøving» (Meaningful PE) i to klassetrinn: 4. trinn (9 år) og 6. trinn (11 år). Begge klassene inkluderer elever med spesielle behov som krever tilrettelegging. Tom startet med å inkludere elementer som demokrati (valg og medbestemmelse) og refleksjon i enkelttimer, og jobbet gradvis med å implementere disse ideene i en hel undervisningsperiode. Han fokuserte både på implementeringen av prinsippene for meningsfull kroppsøving generelt, og på hvordan disse prinsippene kunne tilpasses for å inkludere elever med spesielle behov.  

Utforming og gjennomføring av perioden
Tom brukte Sport Education-modellen som rammeverk for perioden for å fremme et demokratisk læringsmiljø der elevene kunne ta beslutninger om sin egen deltakelse. Sport Education-modellen, med bruk av lag og ulike roller i lagene, ga en struktur som støttet positiv sosial interaksjon, en følelse av tilhørighet og lagarbeid. Det ble lagt vekt på verdien av samarbeid og det å jobbe sammen mot et felles mål. I begge klassene fokuserte Tom på å utvikle grunnleggende fysiske ferdigheter og håndballrelaterte aktiviteter i stasjoner og spill som bygget opp mot en avsluttende turnering. I starten var stasjonene og spillene lærerstyrte, men etter hvert ble de elevstyrt og organisert av mangfoldige og inkluderende grupper. Tom ga tydelige retningslinjer for å sikre at alle aktiviteter inkluderte alternativer og tilpasninger for elever med spesielle utdanningsbehov. Denne tilnærmingen viste seg å være både motiverende og vellykket.  

Totalt sett har erfaringen vært positiv. Elevene var engasjerte og deltok aktivt i utformingen og ledelsen av aktivitetene. Som forventet viste elevene på 6. trinn et høyere nivå av selvstendighet og effektivitet i både ledelse og organisering av oppgaver. I motsetning til dette trengte elevene på 4. trinn mer veiledning, og forslagene deres manglet ofte sammenheng. Selv om entusiasme og motivasjon var tydelig, stemte ikke alltid aktivitetene de designet overens med de tiltenkte læringsmålene. I slike tilfeller måtte Tom gripe inn for å justere øktene eller initiere veiledede refleksjoner for å forbedre kvaliteten på arbeidet og den generelle gruppeopplevelsen. Noen ganger måtte Tom gi betydelig støtte for å styre øktene tilbake på rett spor, og av og til gikk han tilbake til en mer tradisjonell lærerstyrt tilnærming uten rom for elevautonomi, beslutningstaking og refleksjon. Likevel, til tross for utfordringene, fortsetter Tom å implementere både demokratiske og refleksive pedagogiske metoder i undervisningen sin. Han ser fordelene ved å involvere elevene i beslutninger om egen læring. Å planlegge for at alle elever skal kunne delta meningsfullt er et pågående prosjekt basert på troen om at selv om oppgavene varierer i type eller vanskelighetsgrad, kan muligheten for hver elev til å oppleve mestring i kroppsøving ha en varig og positiv effekt på deres forhold til fysisk aktivitet.

Å reflektere over
Hvordan kom meningsfull kroppsøving til uttrykk i denne casen? Hvordan kunne Tom ellers ha brukt ideer knyttet til meningsfullhet i denne situasjonen?  
«Tom ga tydelige retningslinjer for å sikre at alle aktiviteter inkluderte alternativer og tilpasninger for elevene». Identifiser noen strategier for å tilby alternativer og tilpasse individuelle preferanser.  
Er det noe spesielt å reflektere over når det gjelder kjønn, kjønnsuttrykk, seksualitet, sosioøkonomisk bakgrunn, etnisitet, kultur, funksjonsnedsettelse/evner eller nevrodiversitet?  

